Kommissionens beslutning

af 27. juli 2001

om ændring af beslutning 92/160/EØF og 97/10/EF for så vidt angår områdeopdelingen af Sydafrika og om ophævelse af beslutning 1999/334/EF om beskyttelsesforanstaltninger over for registrerede heste fra Sydafrika

(meddelt under nummer K(2001) 2367)

(EØS-relevant tekst)

(2001/622/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1), senest ændret ved Kommissionens beslutning 2001/298/EF(2), særlig artikel 13, stk. 2, litra a),

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(3), senest ændret ved direktiv 96/43/EF(4), særlig artikel 18, og

ud fra følgende betragtninger:

(1) Ved Kommissionens beslutning 92/160/EØF(5), senest ændret ved beslutning 2001/619/EF(6), er der fastsat områdeopdeling af visse tredjelande ved indførsel af enhovede dyr.

(2) De dyresundhedsmæssige betingelser for indførsel af registrerede heste fra Sydafrika er fastsat i Kommissionens beslutning 97/10/EF(7), hvori områdeopdelingen af Sydafrika også er fastsat.

(3) På baggrund af anmeldelsen af udbrud af afrikansk hestepest i Western Cape Province i Sydafrika i maj 1999 vedtog Kommissionen beslutning 1999/334/EF af 7. maj 1999 om beskyttelsesforanstaltninger over for registrerede heste fra Sydafrika(8).

(4) Sydafrika har ikke registreret tilfælde af afrikansk hestepest i Cape Towns hovedstadsområde, som er fri for afrikansk hestepest, eller i overvågningsområdet omkring det sygdomsfri område i over to år.

(5) De ansvarlige myndigheder i Sydafrika har indgivet en omfattende endelig rapport til Kommissionen om udbruddet i 1999 og om de foranstaltninger, der siden er gennemført. Hovedresultaterne i denne rapport blev også forelagt på det møde, som de nationale referencelaboratorier for afrikansk hestepest afholdt i Algete, Spanien, i november 2000.

(6) De ansvarlige myndigheder i Sydafrika har imidlertid anmodet om en ændring af områdeopdelingen på linje med EF-forskrifterne og de standarder, der er fastlagt af Det Internationale Kontor for Epizootier (OIE).

(7) For at muliggøre indførsel af registrerede heste fra Sydafrika er det nødvendigt at tilpasse områdeopdelingen ved indførsel af enhovede dyr ved at ændre bilaget til beslutning 92/160/EØF, at ændre grænserne for de overvågningsområder og iagttagelsesdistrikter, der er anført i bilaget til beslutning 97/10/EF, og at ophæve beslutning 1999/334/EF.

(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Henvisningen til Sydafrika i bilaget til beslutning 92/160/EØF affattes således: "Sydafrika (3)

Cape Towns hovedstadsområde afgrænses som følger:

>TABELPOSITION>"

Artikel 2

I bilag I til beslutning 97/10/EF foretages følgende ændringer:

1) Punkt 2 vedrørende områdeopdeling affattes som angivet i bilaget til nærværende beslutning.

2) Punkt 3.1, andet afsnit, affattes således: "Direktøren for dyresundhed under Sydafrikas landbrugsministerium kan dog som undtagelse herfra give tilladelse til vaccination med en registreret polyvalent vaccine mod afrikansk hestepest, som anvendes efter vaccinefabrikantens anvisninger, der udelukkende må foretages af en dyrlæge eller en godkendt dyresundhedstekniker, som arbejder for staten, af de heste, der efter planen skal flyttes fra det sygdomsfri område eller overvågningsområdet, forudsat at hestene først flyttes fra bedriften ved afsendelsen til et bestemmelsessted uden for det sygdomsfri område og overvågningsområdet, og vaccinationen skal indføres i passet."

3) Punkt 3.2. affattes således: "Hvis vaccination mod afrikansk hestepest foretages i områder uden for det sygdomsfri område og overvågningsområdet, skal den foretages af en dyrlæge eller en godkendt dyresundhedstekniker, som arbejder for staten, med en registreret polyvalent vaccine mod afrikansk hestepest, som anvendes efter vaccinefabrikantens anvisninger, og vaccinationen skal indføres i passet."

Artikel 3

Beslutning 1999/334/EF ophæves.

Artikel 4

Denne beslutning er rettet til medlemsstaterne.

Udfærdiget i Bruxelles, den 27. juli 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 42.

(2) EFT L 102 af 12.4.2001, s. 63.

(3) EFT L 268 af 24.9.1991, s. 56.

(4) EFT L 162 af 1.7.1996, s. 1.

(5) EFT L 71 af 18.3.1992, s. 24.

(6) EFT L 215 af 9.8.2001, s. 55.

(7) EFT L 3 af 7.1.1997, s. 9.

(8) EFT L 126 af 20.5.1999, s. 19.

BILAG

"2. Områdeopdeling:

2.1. Område, der er fri for afrikansk hestepest:

Cape Towns hovedstadsområde er fri for afrikansk hestepest og afgrænset som følger:

>TABELPOSITION>

2.2. Overvågningsområde for afrikansk hestepest:

Området, der er fri for afrikansk hestepest, er omgivet af et overvågningsområde på mindst 50 km, der omfatter følgende 'magisterial districts': Cape Town, Vredenburg, Hopefield, Mooreesburg, Malmesbury, Wellington, Paarl, Stellenbosch, Kuilsrivier, Goodwood, Wynberg, Simonstown, Somerset West, Mitchells Plain og Strand og afgrænses af Berg Rivier mod nord, Hottentots Holland Mountains mod øst og kysten mod syd og vest.

2.3. Iagttagelsesdistrikt for afrikansk hestepest:

Overvågningsområdet er omgivet af et iagttagelsesdistrikt på mindst 100 km, der omfatter følgende 'magisterial districts': Clanwilliam, Piketberg, Ceres, Tulbagh, Worcester, Caledon, Hermanus, Bredasdorp, Robertson, Montagu, Swellendam.

2.4. Område, der er inficeret med afrikansk hestepest:

Den del af Sydafrikas område, der ligger uden for Western Cape Province, og den del af Western Cape Province, der ligger uden for det sygdomsfri område og iagttagelsesdistriktet og overvågningsområdet, inklusive følgende 'magisterial districts': Vanrynsdorp, Vredendal, Laingsburg, Ladismith, Heidelberg, Riversdale, Mossel Bay, Calitzdorp, Oudtshoorn, George, Knysna, Uniondale, Prince Albert, Beaufort West og Murraysburg."